
PED4491 – Masteroppgaveseminar, termin 1 (2. semester)
Emneevaluering Vår 2024

Emneansvarlig/undervisning: Terje Grønning (seminar 1-7)
Øvrige undervisere: Ida C.M. Lunde (seminar 6-7)
Emnet har i teorien obligatorisk deltagelse, og ingen eksamen utenom innlevering av prosjektbeskrivelse for masteroppgaven. Mht. registrering av deltagelse valgte emneansvarlige å ha en liberal holdning til dette, men da det underveis var enkelte seminar med svært begrenset deltagelse (ca. 10/30) ble det sendt ut en påminnelse omkring viktigheten av å delta. De to siste seminarene med fremlegg fra studentenes side ble gjennomført med reelt obligatorisk deltagelseskrav.  Formålet med seminaret er å supplere Fellesdelen innen masteroppgaveforeberedende kurs hold av T. Kvernbekk m.fl. (se Vedlegg) med en detaljert innføring i hvordan hovedkomponentene i prosjektbeskrivelsene bør skrives samt å tilby et forum for fremlegg og diskusjon over utkast til prosjektbeskrivelsen i de to siste samlingene. Våren 2024 var det 30 studenter/26 prosjektbeskrivelser. De aller fleste prosjektbeskrivelser ble godkjent ved innleveringen, emn et fåtall krevde noe ytterligere revisjon før endelig godkjenning.  
Gjennomføring av evalueringen
Underveisevaluering: Muntlig i undervisningen underveis i seminar-rekken.
Sluttevaluering: Skriftlig gjennom enkelt survey-skjema (5 besvarelser).
Tilbakemeldinger fra studenter
I underveis-evalueringer har de fremmøtte stort sett sagt seg fornøyde med opplegget. De  skriftlige tilbakemeldingene er relativt få (5/30), men her svarer studentene som følger (forkortet; innimellom parafrasert): 
Hva fungerte etter din mening bra med hensyn til seminarene?
Fint med  tips til litteratur om metode og ulike typer studier samt ulike typer problemstillinger.
Fint med et forum som tvinger tankene over på masteroppgaven tidlig. Info om mulige prosjekter å delta i.
Var lagt opp til mye diskusjon; Gøy å høre hva andre skal skrive om; Ingen formening

Hva fungerte etter din mening ikke / ikke så bra med hensyn til seminarene?
Vekslende hvorvidt studentene møtte opp; I liten grad lagt opp til spørsmål og diskusjon; Mer av seminarene kunne vært obligatoriske slik at flere dukker opp; 
Savnet litt mer konkret om hvordan utvikle en problemstilling og tilhørende forskningsspørsmål; Savnet litt om relasjonen mellom problemstilling og forskningsspørsmål, og hvordan man bør tenke når man utarbeider disse. 
Mye som kunne blitt gjort mer effektivt i mindre grupper.

Hva fungerte etter din mening bra med hensyn til presentasjonene?
Tvunget til å tenke mer gjennom sin egen masteroppgave; Fint at vi ble tildelt en som skulle kommentere hver oppgave; Veldig nyttig å høre hva andre har tenkt rundt sine masteroppgaver, og å få tilbakemelding på egne tanker i innledningen av arbeidet.

Hva fungerte etter din mening ikke / ikke så bra med hensyn til presentasjonene?
Stort potensiale i hvordan man organiserer disse presentasjonene; Kunne vært åpnet mer for kommentarer og spørsmål fra andre studenter; Vi kunne blitt satt i grupper etter tema og type problemstilling; Vi kunne fått noen rammer for hvordan gi kommentarer; Hva som ligger i oppgaven til den som skal gi tilbakemeldinger kan kanskje tydeliggjøres slik at det blir lettere å vite hva man kan fokusere på. 

Vennligst utdyp din oppfatning av kurset
Godt kurs som ble holdt av en god foreleser; Fint å få litt hjelp til å komme i gang med arbeidet rundt masteroppgaven; Synd at såpass mange velger å ikke dukke opp.

Emneansvarliges vurdering.
Tilbakemeldingene signaliserer delvis at det kan vøre aktuelt å legge om enda mer på seminarformen spesielt i en vedvarende situasjon med relativt mange deltagere. Nytt av i år var imidlertid forsøk på et mer strukturert opplegg med muligheten for arbeidsoppgaver og innspill underveis i forhold til fastsatte milepæler, og presentasjoner av utkast først på slutten. En første,  metode-orientert skriftlig arbeidsoppgave som emneansvarlige hadde utviklet for formålet ble utdelt tidlig i seminar-rekken, men ble fulgt opp av kun 2 av 30 studenter. Dette resulterte i en beslutning om at det var begrensninger tilknyttet denne type organisering, og undervisningen reverserte til formatet ordinær orientering omkring prosjektbeskrivelsens krav fulgt av diskusjon.   Samtidig kan det være hensiktsmessig med fortsatt strukturering omkring prosjektbeskrivelsens hovedkomponenter i seminar 1-5 særlig siden seminaret kommer tidlig i studieløpet/semesteret, mens en omorganisering i retning av studentens forslag i form av smågrupper/seminar for diskusjon omkring konkrete utkast til prosjektbeskrivelsene i seminar både i seminar 6-7 eller enda tidligere, subsidiært organisering av hele seminaret som to parallelle grupper på ca. 15 studenter hver, bør vurderes så fremt det er ressurser til dette (formatet krever flere faglærertimer/rom).





Vedlegg: Tilbakemeldinger på Fellesdelen, Masteroppgaveforberedende kurs (T. Kvernbekk m.fl.) og GDPR (e-kurs) 

Hva fungerte etter din mening bra med hensyn til fellesundervisningen?
Det fungerte bra at vi fikk mer informasjon om ulike deler av masteroppgaven. Det fungerte også fint at vi fikk bred innføring i hele masterarbeidet.
Synes det var greit å komme i gang med master drodling
Fint å komme i gang med tenking rundt masteroppgaven tidlig, og å få  konkrete tips om de ulike delene som skal inngå og hvordan man kan/bør tenke når man skal skrive
Fint med en innføring i hvordan man skal gripe master-oppgaven

Hva fungerte etter din mening ikke / ikke så bra med hensyn til fellesundervisningen?
Det ble litt vanskelig å hente ut hva som var relevant for egen master-retning.
Jeg opplevde at en del av informasjonen var utdatert, foreleser refererte til ting hun sa hun trodde hadde endret seg. 
Det ble i liten grad lagt opp til spørsmål og diskusjon.
Litt vanskelig å sette seg inn i masterforelesninger så tidlig når vi ikke hadde startet. Kunne gjerne hatt mer av det til høsten når vi står midt i skrivingen.
Synes fellesundervisningen kom litt tidlig i semesteret. Var ikke klar for å sette meg inn i dette så tidlig, det var mye som skjedde i andre emner på denne tiden som var viktigere å prioritere.
Utfordringen med at det kommer tidlig er at fokuset ikke helt er på masteroppgaven enda. I tillegg kommer den undervisningen på et veldig hektisk tidspunkt for oss på KULA, så litt vanskelig å prioritere det som presenteres i forelesningene mer enn å ta det til seg og lagre til senere.
Syns det har gått mye tid på å snakke rundt grøten og en del informasjon som etter min mening er mindre relevant.

Hvordan opplever du nytten av e-læringskurset i GDPR?
Stort utbytte (3 personer)
Noe utbytte (1 person)
Lite / intet utbytte (1 person)

